Az első világháború volt az emberiség első olyan konfliktusa, melyben a szárazföldi, a légi és a vízi haderőnemek egyaránt bevetésre kerültek. A legújabb harcászati technikák, eszközök egy olyan háborút eredményeztek, amely milliók életét követelte mind a katonák, mind pedig a civil lakosság körében. Ezen új eszközök közé tartozott a harckocsi is, amely egy angol-francia együttműködés eredményeként született meg. A két antanthatalom célja az volt az új fegyverrel, hogy megoldják a nyugati fronton kialakult állóháborút. Először az angolok küldték bevetésre harckocsijaikat 1916. szeptember 15-én a Somme-i csatában Flers-Courcelette települése mellett. A harckocsik azonban nem váltották be a hozzájuk fűzött reményeket: ugyan könnyedén áthatoltak a műszaki akadályokon, valamint a gyalogság kézifegyverei sem tudtak kárt tenni bennük, viszont rendkívül lassan haladtak (kb. 3,2 km/h-s átlagsebességgel), emiatt könnyű célpontot jelentettek az ellenséges tüzérség számára, és könnyedén meghibásodtak vagy elakadtak az egyenetlen, gyakran felázott csatatéren.